Moord op Tulbagh-dokter: Beskuldigde gou mondig | Netwerk24
Moord op Tulbagh-dokter: Beskuldigde gou mondig
Deur Jana Breytenbach 15 Oktober 2020 17:21
Die minderjarige meisie wat tereg staan weens die moord op dr. Roelof Botha van Tulbagh word op 28 Oktober mondig.
Sy sal dan self 'n adres aan die hof kan verskaf oor waar sy gaan woon tydens die verhoor.
Eric Ntabazalila, woordvoerder van die direkteur van openbare vervolgings, sê die saak teen die 17-jarige meisie is Donderdag tot 28 Oktober uitgestel.
Dan sal sy weer saam met haar medebeskuldigdes, Aiden Abels (27), Justin Adonis en Andrew Gouws (albei 30), in die hof verskyn.
Die 17-jarige beskuldigde se naam mag ingevolge wetgewing nie bekend gemaak word nie.
Dr. Roelof Botha van Tulbagh Verskaf
Sy het op 1 Oktober in die hof verskyn toe die saak tot 15 Oktober uitgestel is sodat die ondersoekbeampte 'n alternatiewe adres vir haar kon bevestig nadat sy op borgtog vrygelaat is.
Volgens Ntabazalila het die ondersoekbeampte na die adres gegaan, maar kon dit nie vind nie.
Daar is toe besluit die beskuldigde sou die ondersoekbeampte gaan wys waar die adres is, maar volgens Ntabazalila is dit nie gedoen nie.
Hulle het besluit om te wag tot sy 18 word en nie meer die 'n volwassene nodig het om vir haar te besluit waar sy moet bly nie.
"Sy sal tot haar volgende verskyning in 'n plek van veiligheid bly. Sy sal dan 'n adres aan die hof verskaf waarmee sy gemaklik is," het Ntabazalila gesê.
Haar drie medebeskuldigdes het nie om borgtog aansoek gedoen nie.
Botha se lyk is op 1 Junie omstreeks 18:30 langs die Schalkenbosch-pad buite Tulbagh gekry nadat hy met 'n skerp voorwerp, vermoedelik die lem van 'n skaapskêr, doodgesteek is.